Modstandsmanden Citronen – Jørgen Haagen Schmith – blev dræbt i skudveksling med tyske soldater. Læs om den legendariske modstandsmand og hans sidste kamp i artiklen her.

Den 15. oktober 1944 opholder den sårede modstandsmand Jørgen Haagen Schmith – også kendt som Citronen – sig i en villa i Gentofte, da Gestapo-folk ankommer til adressen.

Situationen udvikler sig hurtigt til en voldsom og flere timer lang ildkamp mellem Citronen og talrige tyske styrker.

Jørgen Haagen Schmith bliver tilbageholdt under “Aktion Möwe”

Forklædt som politimand var Jørgen den 19. september 1944 blevet tilbageholdt under den tyske operation “Aktion Möwe”, hvor cirka 2.000 danske politifolk blev taget til fange af tyskerne.

Citronen forsøgte at flygte, men på vej over et plankeværk skød en Schalburgmand ham i ryggen.

Den sårede modstandsmand blev sendt med en ambulance mod et tysk lazaret på Nyelandsvej, men undervejs formåede Citronen at skyde den bevæbnede vagt, som bevogtede ham.

Læs også: Facebook-gruppe om Danmark under Besættelsen

Modstandsmanden Citronen går såret i skjul i Gentofte

Jørgen blev hurtigt behandlet på skadestuen på Frederiksberg Hospital og efterfølgende ført i sikkerhed i villaen på Jægersborg Allé 184 i Gentofte. Her passede sygeplejersken Ellen Christensen i skjul den sårede frihedskæmper.

Under Ellens pleje forbedres Citronens tilstand, men den 15. oktober ankommer Gestapo-folk til skjulestedet. Deres mål er egentlig villaens ejer Strøm Tejsen, men han er ikke i huset, da Ellen åbner døren.

Jørgen Haagen Schmidt kæmper hårdnakket mod de tyske styrker

Citronen åbner ild mod de indtrængende Gestapo-folk og rammer en af dem i skulderen. I huset er en stor samling våben bestående af både pistoler, maskinpistoler og håndgranater. En timelang ildkamp begynder, hvor den sårede modstandsmand forsvarer sig hårdnakket mod de tyske styrker.

Citronen kaster en håndgranat, som sætter møbler og tæpper i brand. Det sidste Ellen hører under sin flugt fra villaen er knaldene fra modstandsmandens maskinpistol. Hun ser soveværelset står i flammer.

Næsten 200 politisoldater tilkaldes som forstærkning fra Jægersborg Kaserne, og kampen slutter først, da Jørgen bliver skudt og dræbt på vej gennem haven.

Flere tyske soldater mister livet i Citronens sidste kamp.

Læs også: William S. Knudsen blev generalløjtnant og erhvervslegende i USA

Artiklen fortsætter efter nedenstående billede.

Den 29. august 1945 blev modstandsmanden Jørgen Haagen Schmith – også kendt som Citronen – genbegravet i Mindelunden i Ryvangen. Fotokilde: ©2005 Hans Andersen (via Wikimedia Commons) Licens ifølge Wikimedia Commons: Creative Commons Attribution-Share Alike 3.0 Unported (https://creativecommons.org/licenses/by-sa/3.0/deed.en) Filnavn: “Mindelunden i Ryvangen – grave-5.jpg” Læs mere om billedet (bl.a. om licens og ophavsrettigheder) her: https://commons.wikimedia.org/wiki/File:Mindelunden_i_Ryvangen_-_grave-5.jpg

Hvordan fik modstandsmanden Citronen sit navn?

Jørgen Haagen Schmith havde begyndt sit modstandsarbejde allerede i 1942 med at sabotere tyske biler på Citroën-fabrikken i Sydhavnen, hvor han selv arbejdede.

I 1943 blev han en del af den modstandsgruppe, som senere blev kendt som Holger Danske. Samme år medvirkede han blandt andet i en stor sabotageaktion mod Citroën-fabrikken. Jørgen fik dæknavnet “Citroën­-Schmith”, som senere blev til “Citron” og “Citronen”.

I videoen fra Nationalmuseet herunder kan du se Anders Dalsager fortælle historien om Citronen.

I løbet af sin tid som modstandsmand udførte Citronen blandt andet sabotageaktioner og likvideringer. Og han hjalp mange mennesker til Sverige – heriblandt nedskudte allierede piloter og modstandsfolk.

Da Jørgen blev dræbt i 1944 efterlod han sig sin gravide kone og deres datter.

Læs, se og hør mere om Citronen

I afsnittet her vil jeg løbende samle artikler, bøger, podcasts, film og andet interessant materiale om Citronen – Jørgen Haagen Schmith.

Film: “Flammen & Citronen”

Dansk spillefilm fra 2008 om Citronen og modstandsmanden Bent Faurschou-Hviid kendt som Flammen.



Se traileren her:

Artikel: “Anden Verdenskrig: Sandheden om ‘Citronen’“

Læs mere om Citronen i denne artikel af Dines Bogø.

Har du flere informationer om Citronen eller andre danske frihedskæmpere? Bidrag meget gerne med oplysninger og materiale i kommentarsporet til dette Facebook-opslag, så vi alle kan lære mere om de personer, som ydede en indsats i modstandskampen under Anden Verdenskrig.



Du kan læse flere artikler om Danmark og danskere under Anden Verdenskrig her.